* Razgovarale smo s nastavnicom Matejom Stjepandić, profesoricom engleskog i njemačkog jezika i, vjerujemo, mnogim učenicima najdražom nastavnicom.

**Posao iz snova**

**Ispitali smo nastavnicu Mateju što misli o svojem poslu, o usponima i padovima te o putu do posla nastavnice. Evo što smo saznale.**

1. **Jeste li oduvijek znali da želite biti nastavnica ili je bilo drugih opcija?**

Kao mala često sam se igrala škole, ali ne pamtim da sam ikada poželjela biti nastavnica. Željela sam biti pedijatar, anesteziolog, biokemičar, geolog, istraživati potrese i vulkane... svašta sam željela..

1. **Na koji ste fakultet išli i što mislite o njemu?**

Nakon gimnazije upisala sam Studij fizike i kemije na Prirodoslovno-matematičkom fakultetu u Zagrebu. Godinu dana kasnije i Studij engleskog i njemačkog jezika na Filozofskom fakultetu u Zagrebu. Bilo je prenaporno pa sam od jednoga morala odustati. Tijekom studija nikada nisam željela ni planirala raditi u prosvjeti.

1. **Kako Vam je bilo na fakultetu?**

Kažu da je u mnoštvu jezika koji se mogu studirati na mom faksu studij njemačkog najteži. Nije bilo lagano, posebno u kombinaciji s engleskim. No nakon prve dvije godine sve je postalo lakše.

**4.Biste li svoj posao mijenjali i za što?**

Rekla sam već da zapravo nikada nisam željela biti nastavnica i sasvim sam slučajno počela raditi u našoj školi.

Negdje pri kraju studija nazvao me naš ravnatelj, prof. Mišković, ponudivši mi radno mjesto učitelja. Pristala sam misleći da će to biti samo kratkoročno, mjesec, dva, tri...i eto, ostala do danas. Volim raditi s djecom, svaki dan je drugačiji, ostaje dosta vremena za neke druge aktivnosti. Naravno svaki posao nosi i određene loše strane, ali više je onog pozitivnog.

**5.Koji vam je predmet bio najgori u osnovnoj školi i daljnjem školovanju?**

Nisam baš voljela povijest ni tehnički.

**6**.**Koji vam je predmet draže predavati, engleski ili njemački?**

Podjednako. Možda njemački iz tog razloga što su grupe manje i učenici su spremniji učiti pa je i manje loših ocjena.

**7**.**Recite nam nešto o sebi?**

Živim u Dugom Selu. Mama sam jednom malom, slatkom dječačiću. Volim duge šetnje, vožnju biciklom, trčanje, jogu, planine, more, sanjkanje, grudanje, fine kolačiće, Milku s keksima...

**8.Koja bi bila Vaša poruka nama učenicima, kako da uspijemo u školi i životu?**

Trudite se biti dobri učenici i, još važnije, dobri ljudi. A kad naiđete na prepreke kroz školovanje i život, sjetite se misli irskog književnika Samuela Becketta koji je rekao: "Probao si. Nisi uspio. Nema veze. Probaj ponovo. Ponovo nemoj uspjeti, ali napreduj."

Barbara Barišić, 8.c

Mihaela Rusan, 8.c